
DIRECȚIA BIODIVERSITATE
 Nr. înreg.:  DB/139419/21.07.2026

            REFERAT DE APROBARE
la proiectul de ordin pentru aprobarea derogării în scopul cercetării științifice 
pentru unele specii de pești


O prioritate majoră în strategia autorității publice centrale pentru protecția mediului este conservarea durabilă a speciilor de floră și faună sălbatice, în conformitate cu prevederile Directivei 92/43/CEE a Consiliului din 21 mai 1992 privind conservarea habitatelor naturale şi a speciilor de faună şi floră sălbatică.
Prezentul proiect de ordin acordă derogarea pentru capturarea unor exemplare din specii de pești în baza procedurii de acordare a derogărilor de la măsurile de protecție strictă a speciilor de floră și faună sălbatice, în scopul cercetării științifice.
Derogarea se acordă Fundației Centura Verde în cadrul programului implementat de aceasta : „Aspretele Trăiește”. 
Astfel se urmărește atingerea obiectivelor de conservare a speciei Romanichthys valsanicola din cadrul programului „Aspretele Trăiește”-monitorizare anuală pentru evaluarea mărimii populației, precum și atingerea obiectivelor de restaurare ecologică și îmbunătățire a stării de conservare a speciei Romanichthys valsanicola prin implementarea activităților prevăzute în cadrul proiectului cu titlul „Restaurarea râului Vâlsan: eliminarea pragurilor pentru salvarea aspretelui (Romanichthys valsanicola), specie aflată în pericol critic de dispariție” (Numărul grantului: 2025-11-802), finanțat de către European Open Rivers Programme, respectiv eliminarea barierelor artificiale.
La baza elaborării prezentului ordin au stat prevederile art.38 alin.(2) din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările și completările ulterioare, de asemenea și prevederile Ordinului ministrului mediului și al ministrului agriculturii, pădurilor și dezvoltării rurale  nr.203/14/2009 privind procedura de stabilire a derogărilor de la măsurile de protecţie a speciilor de floră şi de faună sălbatice.
Derogările se stabilesc de către autoritatea publică centrală pentru protecţia mediului, cu avizul Academiei Române, anual şi ori de câte ori este nevoie, cu condiţia să nu existe o alternativă acceptabilă, iar măsurile derogatorii să nu fie în detrimentul menţinerii populaţiilor speciilor respective într-o stare de conservare favorabilă în arealul lor natural.
La stabilirea derogării au fost întrunite cumulativ condițiile prevăzute la art.1 alin.(3) din Procedura de stabilire a derogărilor de la măsurile de protecţie a speciilor de floră şi de faună sălbatice, aprobată prin Ordinul ministrului mediului și al ministrului agriculturii, pădurilor și dezvoltării rurale nr.203/14/2009, respectiv să nu existe o alternativă acceptabilă, iar măsurile derogatorii să nu fie în detrimentul menținerii populației într-o stare de conservare favorabilă.
Având în vedere cele menționate propunem spre aprobare prezentul proiect de ordin.

